શ્રદ્ધા હોય ત્યાં પુરાવાની જરૂર નથી હોતી. આ વાત વારંવાર આપણે સાંભળતા હોઈએ છીએ, પરંતુ જ્યારે આ વાતની સાબિતી સ્પષ્ટ જોવાય ત્યારે ખરેખર લાગે છે કે માનવતા હજુ પણ મરી પરવારી નથી. આવી જ કોમી એકતા અને માનવતાની ઝાંખી જોવા મળે છે અમદાવાદ શહેરના મિરઝાપુર વિસ્તારમાં આવેલી હનુમાન ગલીમાં. જી હા, આ ગલીનું નામ જરૂર હનુમાન ગલી છે, પરંતુ અહીં માત્ર એક, બે મકાનને બાદ કરતાં બધાં જ ઘર મુસ્લિમ પરિવારનાં છે. છતાં પણ આ ગલીની શાન ગણાતા હનુમાન દાદાના અસંખ્ય હરિભક્તો અહીં દર્શન કરવા માટે આવે છે. અમદાવાદ શહેરની દરેક નાની-મોટી, સારી-નરસી વાતોની સાબિતી સમા આ મંદિરને લગભગ ૫૦૦ વર્ષ જેટલો સમય થઈ ગયો છે. છેલ્લા ઘણા સમયથી આ મંદિરની હાલત જર્જરિત થઈ ગઈ હતી. વાત હતી આ મંદિરના જીર્ણોદ્ધારની, ત્યારે આ જ ગલીની ધૂળમાં આળોટી મોટા થયેલા મોઈનભાઈ મેમણે મંદિરના જીર્ણોદ્ધારની ઇચ્છા દર્શાવી. એક મુસ્લિમ બંદો મંદિરનો જીર્ણોદ્ધાર કરે.. બાત કુછ હજમ નહીં હુઈ, પરંતુ ખરેખર આવંુ બન્યું. પ્રથમ તો ટ્રસ્ટી અને બધા વિચારતા હતા કે આ માટે મંજૂરી આપવી કે કેમ બાદમાં મોઈનભાઈએ કહ્યું કે, ‘આ નેક કામ કરવા માટે થઈને હનુમાનદાદાએ મારી પસંદગી કરી છે તો પછી મને આ કામ કરવા દો’ અને અંતે બધાની મંજૂરી મળ્યા બાદ મંદિરના સમારકામની કામગીરી શરૂ કરવામાં આવી.